BRATISLAVA. Podľa riaditeľa Pastorka zrejme pristúpi k vnútornej reorganizácii. "Chápeme tú situáciu, že sú škrty, krátenie a postihuje to všetkých," povedal TASR Pastorek po dnešnom stretnutí s premiérkou Ivetou Radičovou.
SAV by mala predbežne dostať zhruba 60 miliónov eur. Pastorek zdôraznil, že akadémiu nemožno brať len ako úradnícku inštitúciu, ktorú treba krátiť. "Naša administratíva je veľmi malá, administratívni pracovníci tvoria asi 10,7 percenta a keby sme ich počet zredukovali, hrozil by kolaps," vysvetlil.
Znížené príjmy sa majú dotknúť aj pracovníkov SAV, Pastorek však predpokladá, že využijú najmenej bolestivé riešenia. SAV sa bude musieť uspokojiť v kapitálových výdavkoch.
Česká a Maďarská republika dostávajú podľa Pastoreka trikrát viac peňazí na vedeckého pracovníka ako na Slovensku. Slovenská veda a výskum trpí deficitom finančných prostriedkov už dlhodobo. "Musíme si naliať čistého vína a povedať si, že sme na konci." Doteraz žiadna vláda nedokázala podľa Pastoreka výrazne zlepšiť situáciu. "Rastie HDP, ale tie výdavky nie sú na vedu, možno je chyba aj v nás. Musíme byť trpezlivejší a razantnejší."
Pastorek ocenil dnešné stretnutie s premiérkou. "Pani premiérka je z tejto vedeckej oblasti a pôsobila roky na SAV, čiže pozná túto problematiku veľmi dobre." Rozprával sa s ňou aj o spolupráci SAV s vysokými školami a o grantovom systéme.
Získavanie európskych peňazí, ktorými by si mohla SAV prilepšiť, je podľa Pastoreka ťažké a enormne byrokratické. "To už nie je tak, že nejaký vedecký pracovník si napíše projekt a sám si ho odmenežuje."
SAV chce posilňovať účelové prostriedky a vstupovať do súťažných a grantových systémov. Pastorek očakáva, že lepší bude rok 2012.
V súčasnosti sa SAV prezentuje doma i vo svete úspešnými výsledkami v základnom i aplikovanom výskume. Svoju činnosť vykonáva prostredníctvom 69 organizácií, z ktorých je 48 rozpočtových a 21 príspevkových organizácií. Vydáva 57 titulov vedeckých a odborných časopisov a 8 ročeniek. Pri SAV pôsobí 51 vedeckých spoločností, ktoré pracujú ako občianske združenia.